युकां ने सड़क निर्माण में गुणवत्ता खराब होने पर कलेक्टर को सौंपा ज्ञापन
रायगढ़ | शहर के कयाघाट मोहल्ले में सड़क निर्माण की आड़ में बरती जा रही अनियमितिता और तोड़फोड़ में किए जा रहे भेदभाव को लेकर युवक कांग्रेस ने शनिवार को कलेक्टर के नाम तहसीलदार अतुल शेटे को ज्ञापन सौंपते हुए कार्रवाई की मांग की है। स्थानीय कयाघाट मोहल्ले में नगर निगम द्वारा सड़क निर्माण किया जा रहा है। जिसमें चौड़ीकरण के नाम पर जिस तरह से तोड़फोड़ के लिए मार्किंग की गई है, उससे अधिक बढ़ते हुए मकानों को तोड़ा जा रहा है। जिससे सबसे अधिक प्रभावित गरीब लोगों को ही होना पड़ रहा है। नापजोख करने के बाद उन्हें उसी हिसाब से अपने मकानों को पीछे हटाते हुए नए सिरे से बनाया था, लेकिन किए जा रहे तोड़फोड़ से एक बार फिर उनके घरों के टूटने का खतरा मंडराने लगा है। इसके अलावा गुणवत्ताविहीन निर्माण सामग्रियों के इस्तेमाल से नए बनने वाले सड़क की मजबूती पर भी सवाल उठने लगे है।
यही वजह हैं कि युवक कांग्रेस ने हुए गलत मार्किंग और निर्माण में बरती जा रही गड़बड़ियों को लेकर अपना विरोध दर्ज करते हुए प्रभावित मोहल्लेवासियों के साथ कलेक्टर अलरमेल मंगई डी के नाम तहसीलदार अतुल शेटे को ज्ञापन सौंपते हुए कार्रवाई की मांग की है।
युकां ने मांगे पूरी नहीं होने पर आंदोलन करने की चेतावनी भी दी है। ज्ञापन सौंपने वालों में युवा कांग्रेस अध्यक्ष संदीप अग्रवाल, बिज्जू ठाकुर, सत्यजीत घोष, अमन बंजारे, योगेन्द्र समेत अन्य कार्यकर्ता मौजूद थे।
hin_Deva hin_Deva hin_Deva hin_Deva